**Javna agencija za knjigo Republike Slovenije** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB, 56/08, 4/10, 20/11 in 111/13, 68/16, 61/17 in 21/18 – ZnOrg), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) **objavlja**

**Javni razpis za izbor prejemnikov delovnih štipendij s področja literarne kritike za leto 2021**

(v nadaljevanju: JR11–ŠTIPENDIJE–LITERARNI KRITIKI–2021)

1. **Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana.

1. **Predmet javnega razpisa**

Predmet javnega razpisa je:

* izbor prejemnikov in dodelitev delovnih štipendij literarnim kritikom s statusom samostojnega kulturnega ustvarjalca.
1. **Cilji javnega razpisa in omejitev števila dodeljenih delovnih štipendij**

JAK bo delovne štipendije literarnim kritikom v letu 2021 podelila v skladu z naslednjimi dolgoročnimi cilji:

* podpora samozaposlenim na področju literarne kritike;
* prispevek k razvoju literarne kritike, vrednotenju in refleksiji književnosti in kakovosti knjižnih del.

JAK bo predvidoma podelila šest (6) delovnih štipendij literarnim kritikom.

1. **Obdobje financiranja, okvirna vrednost javnega razpisa, izvedba postopkov financiranja, obdobje za porabo sredstev ter sprememba ali prekinitev sofinanciranja**

Okvirna vrednost razpoložljivih sredstev za izvedbo javnega razpisa znaša 18.000 EUR. JAK bo podelila predvidoma šest (6) delovnih štipendij v znesku najmanj 3.000,00 EUR bruto.

Sredstva, dodeljena v okviru tega razpisa, morajo biti porabljena v letu 2021 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o financiranju.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe tega javnega razpisa preverila izpolnjevanje razpisnih pogojev prijaviteljev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, nato bo JAK izdala odločbe o izboru za leto 2021 ter z izbranimi prijavitelji sklenila pogodbe o financiranju v letu 2021 v okviru proračunskih možnosti.

Če JAK na podlagi rednega ali izrednega nadzora financirane delovne štipendije ugotovi, da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine financiranje na tem javnem razpisu dodeljene delovne štipendije.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o dodelitvi delovne štipendije oziroma spremeni ali prekine že sklenjene pogodbe o dodelitvi delovne štipendije.

1. **Pogoji za sodelovanje na javnem razpisu**

Prijavitelji na javnem razpisu morajo izpolnjevati naslednje pogoje:

* da so samozaposleni v kulturi in na dan objave javnega razpisa vpisani v razvid samozaposlenih v kulturi pri Ministrstvu za kulturo RS;
* da so v obdobju 2020–2021 objavljali književne kritike v literarnih revijah, na kulturnih straneh dnevnega tiska in v drugih tiskanih ali spletnih medijih s kulturnimi vsebinami v slovenskem jeziku;
* da imajo v času prijave na razpis izpolnjene vse pogodbene obveznosti oz. urejena medsebojna razmerja z JAK;
* da dovoljujejo objavo osebnih podatkov z namenom objave rezultatov razpisa na spletni strani JAK. Prijavitelji z oddajo vloge podajajo soglasje za objavo potrebnih osebnih podatkov za namen iz te alineje;
* da vlogo oddajo na ustreznem predpisanem obrazcu JAK in ji priložijo obvezne priloge;
* da vlogo poda upravičena oseba;
* da je vloga oddana pravočasno in skladno z navodilom o oddaji vloge iz besedila tega razpisa;
* da je vloga v celoti napisana v slovenskem jeziku;
* da v letu 2020 niso bili prejemniki delovne štipendije za literarne kritike iz naslova razpisa JR9-ŠTIPENDIJE-LITERARNA KRITIKA-2020;
* da v letu 2021 kot literarni kritiki niso prejemniki delovne štipendije za samozaposlene ali druge štipendije Ministrstva za kulturo RS ali štipendije za vrhunske ustvarjalce iz naslova razpisa

JAK RS JR8-ŠTIPENDIJE-VRHUNSKI USTVARJALCI-2021.

1. **Kriteriji za ocenjevanje prijav**

|  |  |  |
| --- | --- | --- |
|  | **Razpisni kriteriji/merila – DŠ** | **Točke** |
| 1. | Reference prijaviteljevega dela na področju literarne kritike, s poudarkom na letih 2020-2021 (kritiški opus, nagrade in priznanja idr.) | 15 |
| 2. | Načrtovane in že izvedene dejavnosti prijavitelja v letih 2020-2021 (sodelovanje na dogodkih s področja knjige, udeležba na strokovnih srečanjih in izobraževanjih ipd.) |  5 |
| 3. | Kulturni pomen in doseg revij in drugih medijev, v katerih je prijavitelj objavljal literarne kritike v obdobju 2020–2021 | 10 |
|  | **Skupno število točk** | **30** |

1. **Uporaba kriterijev in povzetek načina ocenjevanja vlog**

Najvišje možno število prejetih točk za projekt je 30. Najnižje število točk za dodelitev delovne štipendije je 25 točk (spodnji točkovni prag).

Izbrani bodo prijavitelji, ki bodo v postopku izbire po kriterijih javnega razpisa ocenjeni višje. Prijavitelji, ki bodo dosegli minimalni prag točk, bodo uvrščeni na rezervno listo in razvrščeni po številu doseženih točk ter jim bo štipendija dodeljena v primeru povišanja sredstev JAK ali sprostitve sredstev zaradi odpovedi drugih projektov in programov.

JAK bo predvidoma dodelila šest (6) delovnih štipendij v znesku najmanj 3.000 EUR bruto na področju literarne kritike v letu 2021.

1. **Razpisni rok in način oddaje vlog**

Vloga mora biti izpolnjena na predpisanem razpisnem obrazcu in mora vsebovati vse obvezne priloge in podatke, določene v razpisni dokumentaciji.

Dokumentacija javnega razpisa je na voljo na spletni strani JAK [www.jakrs.si](http://www.jakrs.si). Dokumentacijo javnega razpisa lahko zainteresirani v roku javnega razpisa dvignejo v glavni pisarni JAK vsak delovnik med 10. in 12. uro.

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto. Enako velja za elektronsko prijavo, ki jo mora JAK prejeti, preden se izteče rok za vložitev prijav.

Prijavitelji morajo v celoti izpolnjeno vlogo v predpisanem roku poslati s priporočeno pošto ali jo oddati osebno vsak delavnik med 10. in 12. uro na naslov: Javna agencija za knjigo RS, Metelkova 2b, 1000 Ljubljana.

Rok za zbiranje prijav prične teči na dan objave javnega razpisa v Uradnem listu RS in na spletni strani JAK dne **16. 4. 2021** ter traja doizteka zadnjega dne roka za oddajo vlog, ki je **17. 5. 2021.**

Vlogo je treba oddati v zaprti kuverti in na sprednjo stran kuverte napisati »NE ODPIRAJ – VLOGA NA JAVNI RAZPIS JR11–ŠTIPENDIJE–LITERARNI KRITIKI–2021«. Na hrbtni strani kuverte je obvezna navedba naziva in naslova prijavitelja.

Hkrati mora prijavitelj najkasneje tega dne prijavni obrazec za področje poslati po elektronski pošti na naslov: knjige.projektni@jakrs.si v tekstovnem dokumentu (npr. Word, Open Office), zadeva/subject elektronskega sporočila pa naj vsebuje ime in priimek prijavitelja s pripisom Literarna kritika.

Za popolno se šteje vloga, ki je do izteka roka razpisa vložena v pisni obliki in poslana po elektronski pošti.

1. **Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje v. d. direktorja JAK.

Če se na ta razpis prijavi prijavitelj, ki vsebinsko ne izpolnjuje pogojev tega razpisa, in ga strokovna komisija ne more oceniti s kriteriji, navedenimi v razpisnem besedilu, se vloga zavrže kot vloga neupravičenega prijavitelja.

Vloge, ki ne bodo izpolnjene v celoti, na originalnem, datiranem in podpisanem prijavnem obrazcu in ki ne bodo v celoti oddane tako v elektronski kot v fizični obliki oz. ne bodo izpolnjene v skladu z zahtevami dokumentacije tega javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih dopolnijo v roku petih (5) dni po prejetju poziva k dopolnitvi. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozne bodo štele vloge, ki ne bodo oddane priporočeno po pošti in po elektronski pošti do **vključno**

**17. 5. 2021** oz. do tega dne ne bodo v poslovnem času oddane v glavni pisarni JAK. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev, bodo kot neupravičene osebe izločeni iz nadaljnje obravnave s sklepom o zavrženju.

JAK lahko v primeru naknadne ugotovitve o neizpolnjevanju razpisnih pogojev in po že izdani odločbi o izboru prijavitelja spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju razpisnih pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

JAK prijavne dokumentacije in prilog ne bo vračala prijaviteljem.

Oddaja vloge pomeni, da se predlagatelj strinja z vsemi pogoji in kriteriji javnega razpisa JR11–ŠTIPENDIJE–LITERARNI KRITIKI–2021.

Pravočasne vloge in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločil v. d. direktorja JAK z odločbo o dodelitvi delovne štipendije.

Odpiranje vlog bo potekalo na sedežu JAK, Metelkova 2b, 1000 Ljubljana in ne bo javno.

1. **Dokumentacija javnega razpisa**

Dokumentacija javnega razpisa obsega:

* besedilo javnega razpisa JR11–ŠTIPENDIJE–LITERARNI KRITIKI–2021,
* prijavni obrazec OBR1–DŠ–LK–2021.

Prijavitelji morajo predložiti v celoti izpolnjeno naslednjo dokumentacijo razpisa:

* prijavni obrazec OBR1–DŠ–LK–2021Predstavitev prijaviteljevega dela,
* obvezna priloga 1: bibliografija kritiških objav 2020–2021.
1. **Dodatne informacije**

Dodatne informacije so na voljo na spletni strani JAK [www.jakrs.si](http://www.jakrs.si), na elektronskem naslovu gp.jakrs@jakrs.si oz. pri strokovni svetovalki JAK vsak dan med 10. in 12. uro:

Vlasta Vičič, tel: 01 369 58 26, vlasta.vicic@jakrs.si

Sebastjan Eržen

v. d. direktorja Javne agencije za knjigo RS